На основу члана 200. став 6. Устава Републике Србије,

Влада, уз супотпис председника Републике, доноси

УРЕДБУ

O ИЗМЕНИ И ДОПУНИ УРЕДБЕ О УТВРЂИВАЊУ ПРОГРАМА ФИНАНСИЈСКЕ ПОДРШКЕ ПРИВРЕДНИМ СУБЈЕКТИМА ЗА ОДРЖАВАЊЕ ЛИКВИДНОСТИ И ОБРТНА СРЕДСТВА У ОТЕЖАНИМ ЕКОНОМСКИМ УСЛОВИМА УСЛЕД ПАНДЕМИЈЕ COVID-19 ИЗАЗВАНЕ ВИРУСОМ SARS-CОV-2

Члан 1.

У Уредби о утврђивању Програма финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2 („Службени гласник РС”, број 54/20), у Програму финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2, у Глави IV. УСЛОВИ КОРИШЋЕЊА СРЕДСТАВА, у ставу 4. алинеја осма мења се и гласи:

„ - основни услов за реализацију ових кредита је да привредни субјект у периоду од 15. марта 2020. године па до истека три месеца након пуштања средстава у коришћење не смањује број запослених више од 10%, не рачунајући запослене који су са привредним субјектом у приватном сектору закључили уговор о раду на одређено време пре 15. марта 2020. године за период који се завршава у наведеном временском оквиру;”.

После става 7. додаје се став 8. који гласи:

„Привредни субјекти који се определе за коришћење Програма, не могу исплаћивати дивиденде до краја 2020. године (могућа је исплата у акцијама).”

Члан 2.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број: 53-3240/2020

У Београду, 16. априла 2020. године

В Л А Д А

|  |  |
| --- | --- |
| Тачност преписа оверава |  |
| ГЕНЕРАЛНИ СЕКРЕТАР | ПРЕДСЕДНИК РЕПУБЛИКЕ |
|  |  |
| Новак Недић | Александар Вучић, с.р. |
|  |  |
|  | ПРЕДСЕДНИК ВЛАДЕ |
|  |  |
|  | Ана Брнабић, с.р. |